Sokkerster se familie vra AfriForum se hulp | Netwerk24
Deur Kaveel Singh, News24 25 Oktober 2019 20:52
Senzo Meyiwa, Bafana Bafana-ster wat vyf jaar gelede ten tyde van 'n rooftog vermoor is, se familie het die burgerregtegroep AfriForum om hulp genader in hul soeke na geregtigheid.
"Ons wil weet waarom die nasionale vervolgingsgesag (NVG) nie die saak kan vervolg nie, anders moet AfriForum oorneem," sê Sifiso Meyiwa, die vermoorde sokkerster se broer.
"Ek was met AfriForum in verbinding en hulle is bereid om te help.
"Hulle speel nie. Mense sal in hegtenis geneem word . . ."
Sifiso het die media gisteroggend saam met Siyabonga Meyiwa, sy neef, toegespreek om hulle op die hoogte te bring met die ondersoek na die moord.
Senzo is ten tyde van 'n rooftog by die sangeres Kelly Khumalo se huis in Vosloorus, Johannesburg, doodgeskiet.
Die familie is in kennis gestel dat die moordondersoek in Februarie afgehandel is en dat 'n aanklaer in Mei aan die saak toegewys is. Sifiso sê die probleem lê nie by die polisie nie, maar by die NVG.
"Die NVG gee ons probleme," sê hy.
Bheki Cele, minister van polisie, het toe hy in Julie die media by die Meyiwas se huis in Umlazi in Durban toegespreek het nadat hy die familie besoek het ná die dood van die sokkerster se pa, Samuel, gesê daar is vordering in die saak, het News24 vroeër berig.